Call of Duty (ვიდეო თამაში)
Call of Duty — პირველი პირის შუტერი ვიდეო თამაში, შექმნილი Infinity Ward-ის და გამოცემული Activision-ის მიერ 2003 წლის 29 ოქტომბერს. ეს არის პირველი თამაში „Call of Duty“-ის სერიიდან და გამოიყენებს Tech 3 ძრავის განახლებულ ვერსიას. თამაშის თემები და გეიმპლეი არის „Medal of Honor“-ის მსგავსი, მაგრამ ამ უკანასკნელისგან განსხვავებით, მასში ომის დანახვა შესაძლებელია არა მხოლოდ ამერიკელი ჯარისკაცის კუთხიდან, არამედ ბრიტანელისა და საბჭოთა ჯარისკაცის კუთხიდანაც. თამაშს გააჩნია როგორც ერთმოთამაშიანი რეჟიმი, ასევე მრავალმოთამაშიანიც. სხვა მსგავს თამაშებთან შედარებით, მასში გაზრდილია მოკავშირეთა ხელოვნური ინტელექტის დონე, რომლებიც რეაგირებენ სიტუციიდან გამომდინარე და ეხმარებიან მოთამაშეს რთულ მდგომარეობაში. „Call of Duty“-ზე მუშაობა დაიწყო 2002 წლის აპრილში. შემქნელთა ჯგუფი შედგებოდა იმ თანამშრომლებისგან, რომლებმაც შეიმუშავეს „Medal of Honor: Allied Assault“. 2004 წლის სექტემბერში Gray Matter Interactive-ის მიერ შეიქმნა დამატება სახელწოდებით „Call of Duty: United Offensive“. თამაშმა მიიღო უმაღლესი შეფასებები ვიდეო თამაშების მიმოხილველებისგან. აგრეთვე გადაეცა რამდენიმე ჯილდო სხვადასხვა გამომცემლებისგან, მათ შორის „წლის თამაშის“ ტიტული და ინტერაქტიული ხელოვნებისა და მეცნიერების აკადემიის ჯიდლო. საერთო განხილვების საიტებზე GameRankings და Metacritic PC ვერსია ფლობს 91.52% და 91/100. პროექტი წარმატებული აღმოჩნდა კომერციულადაც. 2006 წლის მონაცემით, აშშ-ში გაიყიდა 790,000 ასლი ოდენობით. 2013 წლის მონაცემით, მსოფლიოს მასშტაბით გაყიდულია თამაშის 4.5 მილიონი ეგზემპლარი. 2005 წლის 25 თებერვალს გამოვიდა თამაშის გაგრძელება „Call of Duty 2“, რომელსაც წინა ნაწილის მსგავსად დიდი წარმატება ჰხვდა წილად.